NOKAS-ranet forgikk i tellesentralen til Norsk Kontantservice (NOKAS) i kjelleren på dette bygget den 5. april 2004, ca. klokken 08.00. Gjerningsmennene kom unna med 57,4 millioner kroner i ransutbytte, hvilket gjør dette til norgeshistoriens største ran. Det ble avfyrt en rekke skudd mot politiet og politiets biler. Politiførstebetjent Arne Sigve Klungland ble skutt og drept i denne skuddvekslingen.